Ditiro 2 | Beibele Inthaneteng | Phetolelo ya Lefase le Lefsa
2 Ge letšatši la monyanya wa Pentekoste*+ le tšwela pele, ka moka ga bona ba be ba le gotee lefelong letee.
2 Ka tšhoganetšo gwa ba le lešata le le tšwago legodimong le bjalo ka ledimo le matla, la tlala ntlo ka moka yeo ba bego ba dutše ka go yona.+
3 Ke moka ba bona dikgabo tša mollo+ tše e kego ke maleme, tša arogana gomme yo mongwe le yo mongwe a dulwa godimo ke e tee,
4 ka moka ga bona ba tlala moya o mokgethwa+ ba thoma go bolela ka maleme a fapafapanego,+ go ya kamoo moya o bego o ba fa gore ba bolele ka gona.
5 Ka nako yeo, Jerusalema go be go dula Bajuda+ ba go boifa Modimo+ bao ba tšwago setšhabeng se sengwe le se sengwe se se lego ka tlase ga legodimo.
6 Ka gona eitše ge modumo wo o kwagala, lešaba la phuthega gomme la makala gobane yo mongwe le yo mongwe o be a ba kwa ba bolela ka leleme la gabo.
7 Ka kgonthe, ba ile ba makala kudu gomme ba ipotšiša ba re: “Bonang mo, na bohle bao ba bolelago ga se Bagalilea?+
8 Bjale go tla bjang gore yo mongwe le yo mongwe wa rena a kwe leleme la gabo leo a tswaletšwego go lona?
9 Bapareta, Bamede,+ Baelama,+ badudi ba Mesopotamia, ba Judea,+ ba Kapadokia,+ ba Ponto,+ ba selete sa Asia,+
10 ba Firigia,+ ba Pamfilia,+ ba Egipita, ba ditikologong tša Libia yeo e lego thoko ya Kirene, badiiledi ba ba tšwago Roma, Bajuda gotee le bao ba bego ba sokologetše tumelong ya Sejuda,+
11 Bakereta+ le Baarabia,+ re ba kwa ba bolela ka maleme a gabo rena mabapi le matete a Modimo.”
12 Ee, ka moka ba be ba maketše kudu gomme ba gakanegile, ba boledišana ba re: “Se se bolela’ng?”
13 Lega go le bjalo, ba bangwe ba ba kwera ba re: “Ba tagilwe ke beine e bose.”+
14 Eupša Petro a emelela le ba lesometee,+ a bolela le bona ka lentšu la go hlaboša a re: “Banna ba Judea le lena badudi ka moka ba Jerusalema,+ anke le tsebeng se gomme le theetše mantšu a ka ka kelohloko.
15 Ge e le gabotse, batho ba ga se ba tagwa+ bjalo ka ge le nagana, gobane ke iri ya boraro* ya letšatši.
16 Ka mo go fapanego, se ke seo se boletšwego ka moporofeta Joele a re:
17 Modimo o re: ‘“Mehleng ya bofelo ke tla tšhollela o mongwe wa moya+ wa ka godimo ga motho yo mongwe le yo mongwe gomme barwa ba lena le barwedi ba lena ba tla porofeta, masogana a lena a tla bona dipono gomme banna ba lena ba bagolo bona ba tla lora ditoro;+
18 gaešita le godimo ga bahlanka ba ka ba banna le ba basadi, ke tla tšhollela o mongwe wa moya wa ka mehleng yeo gomme ba tla porofeta.+
19 Le gona ke tla dira dipontšho godimo legodimong le mehlolo tlase lefaseng, go tla ba le madi, mollo le kgodi ya muši;+
20 letšatši+ le tla swifala gomme kgwedi ya fetoga e khwibidu bjalo ka madi pele ga ge letšatši le legolo le leo le kgethegilego la Jehofa le fihla.+
21 Ke moka yo mongwe le yo mongwe yo a bitšago leina la Jehofa o tla phološwa.”’+
22 “Banna ba Isiraele, kwang mantšu a: Jesu wa Monatsaretha+ e be e le motho yo Modimo a le bontšhitšego yena phatlalatša ka mediro e matla+ le ka dika le dipontšho tšeo Modimo a di dirilego ka yena gare ga lena,+ go etša ge le lena ka noši le tseba.
23 Motho yo, e lego yo a gafilwego ka maikemišetšo ao go dirilwego phetho ka wona le ka go tseba ga Modimo e sa le pele,+ lena le mo kokotetše koteng ka seatla sa batho ba go hloka molao gomme la mmolaya.+
24 Eupša Modimo o mo tsošitše bahung+ ka go mo lokolla mahlokong a lehu,+ gobane go be go sa kgonege gore a tšwele pele a swerwe ke ona.+
25 Gobane Dafida o bolela mabapi le yena gore: ‘Ke be ke na le Jehofa ka mehla pele ga ka; gobane o ka letsogong la ka la le letona e le gore le ka mohla ke se ke ka šišinywa.+
26 Ka baka le, pelo ya ka e ile ya hlalala gomme leleme la ka la thaba kudu. Godimo ga moo, gaešita le mmele wa ka o tla dula ka kholofelo;+
27 gobane o ka se tlogele moya wa ka Bodulabahu,* le gona o ka se dumelele mohlanka wa gago yo a botegago a bona go bola.+
28 O ntsebišitše ditsela tša bophelo, o tla ntlatša ka tlhalalo e botse ka go nkgaugela ka sefahlego sa gago.’+
29 “Banna, bana bešo, go dumeletšwe go bolela le lena ka tokologo ya go bolela ka hlogo ya lapa Dafida, gore o hwile+ a ba a bolokwa gomme lebitla la gagwe le gare ga rena go fihlela le lehono.
30 Ka ge e be e le moporofeta gomme a tseba gore Modimo o mo enetše ka keno gore o tla bea yo mongwe wa ditlogolo tša gagwe* sedulong sa gagwe sa bogoši,+
31 o bone e sa le pele gomme a bolela ka tsogo ya Kriste gore ga se a ka a tlogelwa a le Bodulabahu* le gore nama ya gagwe ga se ya bona go bola.+
32 Jesu yo, Modimo o mo tsošitše, e lego taba yeo ka moka re lego dihlatse tša yona.+
33 Ka gona, ka ge a phagamišeditšwe ka letsogong le letona la Modimo+ gomme a amogela moya o mokgethwa wo o holofeditšwego go tšwa go Tate,+ o re tšholletše se seo le se bonago le go se kwa.
34 Ge e le gabotse, Dafida ga se a rotogela magodimong,+ eupša yena ka noši o re: ‘Jehofa o itše go Morena wa ka: “Dula ka letsogong la ka la le letona,+
35 go fihla ke bea manaba a gago e le bogato bja dinao tša gago.”’+
36 Ka gona anke ntlo ka moka ya Isiraele e tsebe gore ruri Modimo o mo dirile Morena+ le Kriste, yena Jesu yo yoo le mo kokotetšego koteng.”+
37 Bjale ge ba kwele se ba hlabega dipelong+ gomme ba re go Petro le baapostola ka moka: “Banna, bana bešo, re dire’ng?”+
38 Petro a re go bona: “Itsholeng+ gomme yo mongwe le yo mongwe a kolobetšwe+ leineng+ la Jesu Kriste bakeng sa tebalelo+ ya dibe tša lena, ke moka le tla amogela mpho+ e sa lefelelwego ya moya o mokgethwa.
39 Gobane kholofetšo+ ke ya lena, bana ba lena le bohle bao ba lego kgole,+ e lego bohle bao Jehofa Modimo wa rena a ka ba biletšago go yena.”+
40 Le gona ka mantšu a mangwe a mantši o neile bohlatse bjo bo feletšego gomme a tšwela pele a eletša, a re: “Phološwang molokong wo o kgopamego.”+
41 Ka gona bao ba amogetšego lentšu la gagwe ka pelo ka moka ba ile ba kolobetšwa+ gomme ka letšatši leo batho* ba e ka bago ba dikete tše tharo (3 000) ba tlaleletša palo ya barutiwa.+
42 Ke moka ba tšwela pele ba ikgafela thutong ya baapostola, go abelaneng le ba bangwe,+ go jeng dijo+ le dithapelong.+
43 Ka kgonthe, poifo ya wela batho* ka moka gomme gwa direga mehlolo e mentši le dipontšho ka baapostola.+
44 Bohle bao ba ilego ba fetoga badumedi ba be ba le gotee tabeng ya go abelana dilo ka moka,+
45 gomme ba rekiša maruo a bona+ le dithoto ba abela bohle ditseno, go ya ka dinyakwa tša motho yo mongwe le yo mongwe.+
46 Le gona letšatši le lengwe le le lengwe ba be ba dula ba le tempeleng e le ba go kwana,+ ba eja dijo tša bona magaeng e bile ba di ja ka lethabo le legolo+ le ka pelo e botegago,
47 ba tumiša Modimo gomme ba amogelwa ke batho ka moka.+ Ka nako e swanago, Jehofa a tšwela pele a ba oketša+ letšatši le letšatši ka bao ba bego ba phološwa.+
^ Leina Pentekoste ka Segerika le bolela gore, “Masomehlano.” Monyanya wo o be o binwa letšatšing la masomehlano ka morago ga Nisani 16.
^ Phetolelo ya lentšu ka lentšu e re, “seenywa sa matheka a gagwe.”